URRUZUNO URRESTI (EH Bildu, 2019-06-28):
Eskerrik asko. Eguerdi on guztioi, eguerdi on Aspiazu jauna.
Ziklo elektoral luze baten ostetik gatoz eta hauteskunde emaitzek utzi duten argazkia uste dut jada denongatik ezaguna dela, bai EAEn, bai Nafarroan, bai Estatuan, agertu oi den agertokiak izartze handirako ematen du, ez da nire gaurko asmoa.
Kontua da zerbaitek ezaugarritzen baldin badu agertoki hori esan dezakegu hein handi batean ziurgabetasunak ezaugarritzen duela. Horren ondorioz jada ezagutzen ari gara bai, esan bezala, bai hemen, bai Nafarroan, bai Estatuan nolabaiteko mugimendu batzuk alderdi politiko ezberdinen ostean, eta ez dakit horren eraginez edo hemen gaude, inoiz baino lehenago, ekainean jada, aurrekontuetaz hitz egiten...
...edo hemen gaude inoiz baino lehenago, ekainean jada, aurrekontuetaz hitz egiten. Ekainean aurrekontuetaz hitz egiten.
Eta guri horrek bi gogoeta nagusiki eragiten dizkigu. Bata da aurrekontuak bere horretan isolatuki hartuta ez direla gauza errelebante bat, hemen baditugu herri erronka batzuk, gaur goizean Larrion kideak lehendakariari  - nahiz eta lehendakariak ez erantzun - galdetu dio horietako batetaz.
Herri erronka batzuk ditugu eta herri erronka horiei aurre egiteko gobernagarritasuna beharrezkoa da, egonkortasuna beharrezkoa da eta gobernagarritasun hori ziurtatzeko aurrekontuak beharrezkoak dira politika publiko egokiak egin ahal izateko, horretaz ez daukagu inolako zentzurik. Baina bere horretan ere ez dira horren bermea.
Gehiagotaz hitz egin behar da, hitz egin behar da eskuduntzez, ez ditugun eskuduntzez, gaur jakin izan dugu ere bekak ere arautzerik ez dugula munduko autogobernu mailarik handiena duen herri honetan bekak ere ezin ditugu arautu. Orduan, eskuduntzez ere hitz egin behar da.
Hitz egin behar da enplegu politika pasiboez, hitz egin behar da politika fiskal egoki batetaz. Eta guk aurrekontua logika horretan lortzen dugu. EH Bilduk aurrekontuak logika horretan ikusten ditu eta datozen 2020rako aurrekontuak ere logika horretan ukituko ditu.
Baina hurrengo kontuetaz ari garenez azken egunotan entzun dugu adibidez Erkoreka jauna esanez edo eskatuz arduraz jokatzea oposizioari. Baina berak jada halako adierazpen batzuk egiten ditu non ekainean jada oraindik ezagutzen ez dugunean aurrekontua bakarrik zuzentarau batzuk ditugunean, bakarrik lau orokorkeri ditugun momentu honetan, oraindik diru-laguntzen edo Finantzen Kontseilua bildu ere ez denean, oraindik ez dakizuenean zer edukiko duzuen ere, Erkoreka jauna ari da esaten boikotaz, oposizioaren boikotaz ari da.
Ekainean boikotaz ari da. Ekainean boikotaz ari baldin bada, tendentzia hori mantenduz, abenduan ze hitz aterako duzue? Ez dago hitzik abendurako, hitzik gabe geratuko zarete. Ala hauteskundeen aurrerapena izango da abenduko hitza? Guri kezkagarriak iruditu zaizkigu Erkorekaren hitzak eta ez dut esango Ortuzaren hitzak ere. Baina ahoberokeriak ez dira inolaz ere lagungarriak halako prozesu bat zabaltzeko.
Orduan, guk zuri hori galdetu nahi dizugu bakarrik. Zuk, zure departamenduak, nola abiatuko du prozesu hau? Halako jarrerak alde batetara utziko dituzue eta prest zaudete prozesu zintzo apal bati ekiteko?
Horrela baldin bada, EH Bilduk hala egingo du, guk jokatuko dugu errespetuz eta lasaitasunez.